
Rak dojk - najpogostejši rak pri ženskah
V Združenju Europa Donna Slovenija vas tudi letos z veseljem vabimo, da se pridružite našim dejavnostim v okviru rožnatega oktobra. mednarodnega meseca osveščanja o raku dojk. S skupnimi močmi lahko poskrbimo, da bo čim več ljudi prepoznalo, kako pomembna sta zdrav način življenja in zgodnje odkrivanje te bolezni. Rak dojk je žal še vedno ena najpogostejših oblik raka pri ženskah, zbolevajo pa tudi moški. V Sloveniji se vsako leto s to diagnozo sooči okoli 1500 žensk in do 15 moških. Dobra novica pa je, da je rak dojk zelo dobro ozdravljiv, če ga odkrijemo dovolj zgodaj. Prav zgodnje odkrivanje in vsakemu posamezniku prilagojeno zdravljenje sta ključna, da se umrljivost vztrajno zmanjšuje. S skupnim močmi lahko dosežemo, da bo naša sporočila slišalo čim več ljudi.

Rožnata drevesa po Sloveniji
V želji, da opozorimo na pomen zdravja v lokalnem okolju smo že lansko leto v aktivnosti v rožnatem oktobru vključili tudi donacijo “rožnatih dreves” slovenskim občinam. Letos z akcijo nadaljujemo. Pozvali smo občine, ki se lani niso odzvale, da se nam pridružijo in postanejo naš partner v osveščanju o raku dojk. Zainteresiranim občinam podarjamo “rožnato drevo”, ki bo občanke in občane tudi v naslednjih letih opozarjalo na pomen skrbi za svoje zdravje, zdravega načina življenja in zgodnjega odkrivanja raka.
Zdrav način življenja
Naše zdravje je v naših rokah in z majhnimi koraki lahko dosežemo velike spremembe. Številne raziskave kažejo, da zdrav način življenja občutno zmanjša tveganje za razvoj raka dojk. Z zdravimi izbirami kot so uravnotežena prehrana, redna telesna dejavnost, vzdrževanje zdrave telesne mase, izogibanje kajenju in omejevanje uživanja alkohola, lahko vsak od nas prispeva k svojemu dobremu počutju in zdravju.
Zgodnje odkrivanje raka dojk
V naših prizadevanjih je velik poudarek namenjen zgodnjemu odkrivanju raka dojk. Redni mesečni samopregledi dojk ter odzivanje na vabila državnega presejalnega programa Dora so ključni koraki, ki vam lahko omogočijo zgodnje odkrivanje morebitnih sprememb in s tem večje možnosti za uspešno zdravljenje
Redno mesečno samopregledovanje dojk je preprost, a izjemno pomemben korak k zgodnjemu odkrivanju raka. Začnite že v mladosti in spoznajte svoje telo – tako boste lažje zaznali morebitne spremembe. Pred menopavzo opravite pregled vsaki sedmi do deseti dan po začetku menstruacije, kasneje pa si izberite določen dan v mesecu, ki vam ustreza. Pri tem vam je lahko v pomoč tudi brezplačna mobilna aplikacija Breast Test.
Poleg samopregledov je zelo pomembno, da se odzovete na vabila državnega presejalnega programa DORA, ki omogoča zgodnje odkrivanje raka dojk. Vse slovenske ženske, stare med 50 in 69 let, so vsaki dve leti povabljene na mamografijo. Tudi če se redno udeležujete presejalne mamografije, ne pozabite nadaljevati s samopregledovanjem – s tem dodatno skrbite za svoje zdravje.
Potipaj raje svoje 
V Združenju Europa Donna Slovenija že od leta 1997 osveščamo  o raku dojk in rakih rodi ter o pomenu zdravega načina življenja, rednega mesečnega samopregledovanja dojk in preventivnih presejalnih programih DORA; ZORA in SVIT. Velik del dejavnosti združenja je namenjen podpori bolnicam in njihovim svojcem ob soočanju z boleznijo.
V letošnji kampanji želimo poudariti, kako pomembno in preprosto je redno mesečno samopregledovanje dojk. Tako kot si v trgovini vedno vzamemo čas, da preverimo zrelost sadja s stiskanjem in tipanjem, je pomembno, da si doma vzamemo trenutek zase in za svoje zdravje. Kampanja “Pretipaj raje svoje” nas prijazno opominja, da uporabimo svoje roke, spoznamo svoje dojke in pozorno spremljamo morebitne spremembe v obliki, teksturi ali pojav zatrdlin. S tem preprostim, a ključnim korakom lahko veliko storimo za zgodnje odkrivanje raka dojk in povečamo možnosti za uspešno zdravljenje. Poskrbimo zase in za svoje zdravje!
